Document ID: 31997R0142

KOMISSION ASETUS (EY) N:o 142/97,
annettu 27 päivänä tammikuuta 1997,
tiettyjä olemassa olevia aineita koskevien tietojen luovuttamisesta neuvoston asetuksen (ETY) N:o 793/93 mukaisesti (ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen (ETY) N:o 793/93 (1) ja erityisesti sen 12 artiklan 2 kohdan,
sekä katsoo, että
komissio tarvitsee olennaisia tietoja tietyistä aineista voidakseen aloittaa liittymissopimuksen 69, 84 ja 112 artiklan mukaisen sellaisten säännösten tarkistusmenettelyn, joita ei vielä sovelleta jäsenvaltioissa; näiden tietojen on oltava saatavilla ennen kuin kaikki asetuksen (ETY) N:o 793/93 3 ja 4 artiklassa vaaditut tiedot ovat saatavilla,
asetuksen 12 artiklassa säädetään, että valmistajan tai maahantuojan voidaan vaatia antavan saatavilla olevia tietoja joistakin aineista, jotka voivat aiheuttaa vakavan vaaran ihmiselle tai ympäristölle,
komission asetus (EY) N:o 1488/94 (2) määrittelee periaatteet olemassa olevien aineiden vaarojen arvioimiselle ihmiselle ja ympäristölle asetuksen (ETY) N:o 793 mukaisesti, ja
tässä asetuksessa olevat säännökset ovat asetuksen (ETY) N:o 793/93 15 artiklassa perustetun komitean lausunnon mukaiset,
ON ANTANUT TÄMÄN ASETUKSEN:
1 artikla
Tämän asetuksen liitteessä lueteltujen aineiden valmistajan tai valmistajien ja maahantuojan tai maahantuojien on annettava komissiolle 4 kuukauden kuluessa tämän asetuksen voimaantulosta kaikki olennaiset saatavilla olevat tiedot ihmisen tai ympäristön altistumisesta kyseisille aineille.
Altistumiseen liittyvillä olennaisilla tiedoilla tarkoitetaan kemikaalin päästöjä tai ihmisten tai ympäristön osien altistumista kemikaalille sen elinkaaren eri vaiheiden aikana asetuksen (EY) N:o 1488/94 3 artiklan 3 kohdan ja liitteen I A osan mukaisesti, kun
- ihmiset ovat työntekijöitä, kuluttajia ja ympäristön välityksellä altistuneita ihmisiä,
- ympäristön osat ovat vesiympäristö, maaympäristö ja ilma; on otettava huomioon myös kemikaalin käsittely jäteveden käsittelylaitoksissa ja sen kertyminen ravintoketjuun,
- aineen elinkaareen kuuluvat valmistus, kuljetus, varastointi, sen sisältyminen valmisteeseen tai sen muu käsittely, sen käyttö ja jätteiden käsittely tai hyödyntäminen.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä tammikuuta 1997.

Labels: 1
20
3
12
15